Soektog na meisie (8) en man in kanaal hervat | Netwerk24
Deur Warda Meyer 10 Julie 2020 10:52
Die soektog na ’n agtjarige meisie wat in ’n kanaal in Belgravia in Athlone geval en ’n man wat haar probeer red het, is Vrydagoggend voortgesit.
Die reddingsoperasie moes Donderdagmiddag weens gure weer opgeskort word.
Jermaine Carelse, woordvoerder van die brandweer-en-reddingsdienste in Kaapstad, sê hul spanne sal die polisieduikers in die soektog bystaan.
Volgens Carelse is hul spanne Donderdag om 13:20 na die toneel ontbied waar die kind in ’n kanaal naby Agtste Laan in Belgravia Estate geval het.
“Brandweerspanne van Ottery en Epping, asook duikers van die Roelandstraat-brandweerstasie is na die toneel ontbied. Inwoners het die bevelvoerder ingelig dat ’n man ook in die kanaal gespring het om die kind te help.”
Die beamptes is oral in die gebied ontplooi.
“Lede van die Ottery-brandweerspan is oorkant die Mary Harding-skool in Klipfonteinweg geposisioneer, terwyl die Epping-bemanningslede in Koedoe- en Hickorystraat en van die manne in Loerieweg en Cornflowerstraat geplaas is terwyl die duikers by die rioolaanleg wag gehou het. Polisieduikers was ook in Bucknerweg in Hazendal geplaas om die kind en die man te probeer vind.”
’n Boei wat in die kanaal gegooi is om ’n moontlike uitgangspunt te bepaal het by Koedoe- en Hickorystraat opgekom.
Carelse sê die soektog moes net ná 16:00 opgeskort word weens die gure weersomstandighede wat deur ’n erge koue front in die Moederstad veroorsaak is.
Swaar reën, sterk wind en hoë deinings looi reeds sedert Donderdag die gebied.
Maliekah Paulse walking with her partner along the stormwater canal where her 8 year-old, Abida Paulse, fell and got swept away into yesterday afternoon. The young girl and the man who jumped in to save her have still not been found yet. #ColdFront #RescueMission @Newzroom405 pic.twitter.com/PsX3pYAwBZ
Meer oor: Athlone | Kaapstad | Storm | Verdrinking | Reddingspoging | Reënval